49. schôdza NR SR - 12.deň - A. dopoludnia
Dátum: 2026-04-30
Poslanec: Dušenka, Igor (SLOVENSKO)
Druh vystúpenia: Vystúpenie v rozprave

110. Vážený pán predseda, milé kolegyne, kolegovia, keď nastupovala táto súčasná štvrtá Ficova vláda, tým hlavným nejakým leitmotívom bolo, že aká je krajina po covidovej energetickej kríze a v dôsledku vojny na Ukrajine skrátka zadlžená, v akom je zlom stave. O to viac ma prekvapuje, čo boli prvé kroky tejto vlády. Namiesto toho, aby začali zachraňovať hospodárstvo, aby naštartovali ekonomický rast, pomáhali ešte tým skupinám obyvateľstva, ktoré pokladali za nejakým spôsobom zraniteľné, alebo že im bolo v ostatnom období pomáhané málo. Namiesto toho sa začali starať fakticky od prvého dňa len a len o seba. Tým najviditeľnejším krokom bolo samozvýšenie, dvojnásobné zvýšenie platov ministrov, a to ešte takým pokútnym spôsobom, že to spravili cez navýšenie paušálnych náhrad, ktoré platili snáď od vzniku Slovenskej republiky. Naozaj. Zvýšili si paušálne náhrady, z ktorých neplatia dane ani odvody a ktorými obišli aj ústavný zákon o rozpočtovej zodpovednosti, pretože ten jasne hovorí, že ak dlh presiahne isté percento HDP, tak sa majú platy členov vlády zmraziť. Úplne pokútne to obišli a nemá obdobu, aby si členovia vlády sami sebe zvyšovali mzdu takýmto nechutným spôsobom. Ale čo tu nebolo ešte spomenuté, je, že aj vláda argumentovala, že to zvýšenie bude len dočasným opatrením. No platí to tu už takmer dva roky a ja sa pýtam, že dokedy je tá dočasnosť. Myslím si, že dva roky je viac než dosť. Argumentovali, že konsolidácia, že idú prijímať ťažké rozhodnutia, tak áno, dočasne, kým budú prijímať ťažké rozhodnutia. No prijali tri balíky konsolidácie za 7 miliárd eur, čuduj sa svete, dlh rastie najrýchlejšie, ako kedy v histórii Slovenska rástol. Kde sú tie ťažké rozhodnutia? Ťažké rozhodnutie je, že ministrovi Takáčovi prepadli eurofondy? To bolo naozaj veľmi ťažké rozhodnutie. To bola nečinnosť. Ťažké rozhodnutie bolo dať sebe amnestiu? Pustiť drobných zlodejov do ulíc? No to naozaj nie sú žiadne ťažké rozhodnutia, ale to je snaha o beztrestnosť. No a to ešte nehovorím rôzne prílepky o kajúcnikoch, nehovorím o neschopnosti prijímať potrebnú legislatívu, lebo každý druhý návrh, či už z koaličných radov, alebo z vlády, musí byť opravovaný. Túto schôdzu sme tu mali novelu zákona o verejnom obstarávaní, vraj skrátené legislatívne konanie. Síce to bolo od minulej jesene, ale vraj skrátené a išli ste opravovať vec, ktorú ste si vy sami schválili tesne po voľbách. Definíciu bezpečnostného záujmu Slovenskej republiky, alebo čo to bolo. Takže za tento výkon, ktorý tu táto vláda podáva, si nezaslúži žiadne zvýšenie platov, ale náhradu škody. A aj o tom budeme ešte na tejto schôdzi onedlho hovoriť. Ďalším bodom nášho návrhu zákona je zrušenie doživotnej renty premiéra. Naozaj, doživotná renta v priemere si zaslúži doživotné splácanie dlhov, ktoré tejto krajine spôsobil, a nie doživotnú rentu. Bolo tu pred niekoľkými mesiacmi, vlastne ešte minulý rok, veľká diskusia o doživotnej rente generálneho prokurátora. Generálny prokurátor rentu doživotnú nakoniec nemá a nikto s tým nemá problém. Ste uvádzali úplne rovnaké dôvody ako pri premiérovi, tak aj pri generálnom prokurátorovi. Absolútne žiaden problém. Takže tá renta nemá absolútne žiadne opodstatnenie. A keby ste to aspoň nerobili tak okato, že to nastavíte na súčasného premiéra, tak ešte možno pár ľudí by vám to zhltlo. Ale nastavenie tých podmienok, že to spĺňa len súčasný premiér, naozaj vy ste stratili kontakt s realitou. Neviem to inak pomenovať. A dvojnásobné platy si ministri nadelili napriek tomu, že si do svojho najužšieho tímu na ministerstvách povolali ďalšieho štátneho tajomníka. Na Slovensku je najvyšší počet štátnych úradníkov, aký kedy bol. Máme, ak sa nemýlim, 36 alebo 37 štátnych tajomníkov. Počas našej vlády to bolo 26. Takže tu naozaj platí ten princíp, že majú menej práce, ale viac peňazí, lebo tí štátni tajomníci naozaj, ako aj Veronika Remišová spomínala, nás stoja státisíce eur ročne, ministri sú odbremenení od svojich povinností, lebo majú zrazu troch plnohodnotných zástupcov. Ale nie. Majú troch plnohodnotných zástupcov, ale k tomu ešte aj zvýšený plat. No a to isté platí aj pre tých štátnych tajomníkov, kým tá agenda bola doposiaľ rozdelená medzi dvoch, teraz je medzi troch. Ale plat zostáva. Plat zostáva. Minister Takáč, to je akože naozaj príklad par excellence arogancie a obhajovania tých dvojnásobných platov, ako si to zaslúžia. A argumentuje, že ako tí manažéri v súkromných spoločnostiach, aké majú vysoké platy, ale oni majú aj zodpovednosť a keď tú firmu privedú do krachu, tak v najlepšom prípade sú len vyhodení z práce. Ale vo väčšine prípadov od nich ešte zamestnávatelia vymáhajú náhradu škody. A nielenže to Zákonník práce ustanovuje voči obyčajným zamestnancom až do výšky štvornásobku ich platu, tak títo top-manažéri majú ešte extra doložky vo svojich pracovných manažérskych zmluvách. No ale, samozrejme, to nie je ten rovnaký meter aj v právach a povinnostiach, ale rovnaký meter s manažérmi v súkromných firmách, len čo sa týka tých práv, tých výhod. Už akonáhle ideme do roviny povinností a zodpovednosti, tak to už nie. A tu sa dostaneme aj k ďalšiemu, že nielen manažéri v súkromných spoločnostiach majú desaťtisícové platy, ale áno, keď tá spoločnosť funguje, tak prečo nie, ale aj mnohí štátni úradníci. Nie síce papierovo cez tabuľkové platy, ale skrz odmeny. Ešteže tu máme infozákon, tak vďaka nemu sme sa s hrôzou dozvedeli, akým spôsobom ministri odmeňujú svojich najbližších ľudí. Generálni tajomníci služobných úradov, ktorí beztak dosahujú takmer päťtisícové platy, dostali ešte extra odmeny vo výške 40-tisíc - pán Lovásik z ministerstva dopravy, 22-tisíc myslím, že to bol pán Choma z ministerstva dopravy, štátny tajomník, a ďalší a ďalší či už štátni tajomníci, alebo vysokí štátni úradníci, 10- až 20-tisícové odmeny. To sa musí zmeniť a ono to tak aj vždycky bolo. Čiže v tomto smere navrhujeme zaviesť opätovne strop na výšku odmien, aby tie odmeny neboli tak odtrhnuté od reality, ako sú dnes. A ono nebolo by potrebné to nejakým spôsobom rušiť, ak by ste naozaj mali nejaký kontakt s realitou a povedali by ste si, fajn, toto je príliš . Štyridsaťtisícová odmena človeku, ktorý každý mesiac berie päť-šesťtisíc. Ale nie, vy si nedáte povedať, takže aj toto je potrebné opraviť späť. No a posledné dve opatrenia. Je to výnimka na majáky. Fakt mesiac čo mesiac vidíme v správach a v médiách správy o tom, kde aká nehoda vládnej limuzíny, ako sa šéf SIS-ky na majákoch vozí po električkových koľajach alebo v protismere. No a tak ako aj Veronika spomínala, tiež by som nikdy nebol povedal, ale naozaj je potrebné zaviesť do zákona, aby bolo možné vyžiadať si zoznam pasažierov, ktorí cestujú na palube vládneho špeciálu. Pán Kaliňák nakúpil nové vládne špeciály. Vidíme, ako sa využívajú na vozenie premiéra na MDŽ. Takže najbližšie máme cestu do Moskvy. Bolo by fajn zistiť, koho so sebou premiér na túto pracovnú vraj ces… (Prerušenie vystúpenia časomerom.)